Baba sterf terwyl maatskaplike werkers staakArgieffoto Foto: HeikeIr, Pixabay ŉ Baba van ses maande oud is Dinsdag dood nadat kinders van ŉ kindersorgsentrum van die Gautengse departement van maatskaplike ontwikkeling na ŉ ander sentrum geskuif is weens ŉ staking van maatskaplike werkers. Volgens die departement is 90 kinders uit provinsiale sorgsentrums geskuif aangesien daar niemand was om na hulle om te sien nie weens die voortslepende staking. Kinders is verlede week uit die Walter Sisulu-jeugsentrum in Soweto geneem na ŉ ander sentrum. Nandi Mayathula-Khoza, Gautengse LUR vir maatskaplike ontwikkeling, het gesê die landwye staking van maatskaplike werkers wat lede is van die National Education, Health and Allied Workers Union (Nehawu) het ŉ negatiewe uitwerking op die kwesbare begunstigdes in die staat se sorg. “Die kinders is Vrydag geskuif terwyl stakende werkers ingange by die betrokke sentrums versper en toegang tot noodsaaklike voorraad soos kos, medikasie en linne belemmer het,” het die departement in ŉ verklaring gesê. Nehawu-lede, wat vir die departement maatskaplike ontwikkeling werk, het vroeër vandeesmaand met ŉ volskaalse staking regoor die land begin nadat onderhandelinge oor werksomstandighede met die departement ŉ dooie punt bereik het. Meer besonderhede oor die kind se dood is nie bekend gemaak nie. Mayathula-Khoza spreek Woensdag die media toe om meer inligting oor die uitwerking van die staking te gee.